Ofta demando kion mi ricevas pri Esperanto estas tio, en kiu lando ĝi estas parolata? Mi respondas ke ĝi ne havas landon kaj ĝi celas esti tutmonda komunikilo, sed iam Esperantistoj parolas pri lando de Esperanto, pri Esperantujo.

Esperantujo estas la tutmonda komunumo de Esperantistoj. Mi difinas ĝin tiel: kie ajn Esperanto estas uzata, tie estas Esperantujo. La konstruaĵoj gastigantaj kongresojn estas partoj de Esperantujo. Ankaŭ lokaj renkontiĝoj estas partoj de ĝi. Sed mi ne inkluzivas nur fizikajn lokojn. Renkontiĝoj per Skype kaj Discord okazas en Esperantujo. Telegram-aj kaj IRC-aj kanaloj troviĝas en ĝi. Jutubajn filmetojn en Esperanto oni spektas en ĝi.

Eĉ mia blogo estas eta spaco en ĝi. Do, bonvenon al Esperantujo! Sed ĉu mi povas bonveni vin? Ĉu Esperantujo estas eĉ io reala?

Ĉu Esperantujo vere ekzistas?

Specifan lokon ne signifas Esperantujo. Esperantujo estas nur ideo. Mi havas filozofian serion en tiu ĉi blogo temanta pri ĉu ekzistas ideoj. Tamen, ni ne devas pensi tiom profunde pri la hodiaŭa demando, ĉar la ideo de Esperantujo rilatas al alia ideo, al la ideo de ajna lando.

Kiel Esperantujo, lando mem estas nur ideo. Oni eble pensas ke mi malpravas pri tio kaj ke lando estas sendube reala. Oni povas precize difini la limojn de lando. Oni povas montri ĝin sur mapo. Oni povas simple indiki landon per fingro, dirante jen la lando. Certe lando ekzistas.

Sed ĉu oni ne povas tion fari pri Esperantujo? Mi precize difinis la limojn de la lando. La paĝo en Vikipedio enhavas mapojn, montrantajn landojn kun asocioj kaj lokojn de gastigantoj de Pasporta Servo. Kaj ĉu oni ne povas indiki renkontiĝantan grupon per fingro, dirante jen Esperantujo?

Eble oni dirus ke la limoj de Esperantujo ŝanĝiĝas, sed ankaŭ tio ne estas malsimila ol lando. La limoj inter landoj ankaŭ ŝanĝiĝas ofte. Eble oni dirus ke Esperantujo estas nur en homaj mensoj, sed ankaŭ lando troviĝas nur tie. Sen homoj pensantaj ĝin tiel, lando ne ekzistus.

Mi ne diras ke Esperantujo estas lando kiel Francio aŭ Usono. Mi diras ke Esperantujo estas same reala kiel lando. Esperantujo troviĝas tie kie homoj deklaras ke ĝi troviĝas. Lando estas same. Do, mi nomas ĝin reala kaj diras ke ja, Esperantujo ekzistas.